KLASA: UP/I-034-02/24-01/15

URBROJ: 711-02-01/03-2025-8

Zagreb, 05. veljače 2025.

**TATJANA ČEMERIKIĆ**

**ravnateljica Nastavnog zavoda za hitnu medicinu Istarske županije**

**Predmet: Tatjana Čemerikić, ravnateljica Nastavnog zavoda za hitnu medicinu Istarske**

 **županije**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sazivu Aleksandre Jozić-Ileković, predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, članova Povjerenstva dana 05. veljače 2025., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 26. veljače 2024.g. otvorilo predmet protiv obveznice Tatjane Čemerikić temeljem novinarskog članka objavljenog na portalu Jutarnji hr. naslova „Vrsna studentica javila se na specijalizaciju, dobile su je druge dvije djevojke: Sve je jasno kada vidite tko im je veza“, u kojem se navodi kako su specijalizaciju iz ortodoncije Istarskih domova zdravlja dobile dvije pristupnice koje su imale znatno manje bodova na osnovi profesionalnih uspjeha te ostalih biografskih referenci od kandidatkinje koja nije dobila navedenu specijalizaciju. Naime, navodi se kako su izabrane pristupnice ……………….. i ………….bile tek četvrto i pretposljednje rangirane po broju bodova, a nakon razgovora iste dolaze na vrh liste, dok kandidatkinja s najvećim brojem bodova dobiva najmanje i „pada“ na dno liste. Pritom se navodi kako je …………….. predsjednica IDS-ovog kluba mladih, a ……………… kćer šefice istarskog Zavoda za hitnu medicinu.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznica Tatjana Čemerikić obnaša dužnost ravnateljice Nastavnog zavoda za Hitnu medicinu Istarske županije od 18. listopada 2023.g.. slijedom čega je ista dužna postupati sukladno odredbama ZSSI-a.

Povjerenstvo je u postupku zatražilo Istarske domove zdravlja podatak je li ustanova Istarski domovi zdravlja provodila natječaj za specijalizaciju iz ortodoncije te ukoliko jest je li u navedenom natječaju, u bilo kojoj ulozi, sudjelovala obveznica Tatjana Čemerikić te je li ista i u kojem svojstvu povezana s radom IDS-a.

Istarski domovi zdravlja odgovorili su dopisom KLASA: 030-20/23-01/09, URBROJ: 2168/01-59-49-02/841-24-32 od 04. travnja 2024.g. navodeći da je 12. studenog 2023.g. Ustanova raspisala javni natječaj za prijem specijalizanata za doktore medicine, dentalne medicine i magistre medicinske biokemije. Temeljem navedenog, dodjeljivale su se i dvije specijalizacije iz ortodoncije. Navodi se kako je natječaj proveden sukladno Pravilniku o mjerilima za prijam specijalizanata. Navodi se i kako obveznica Tatjana Čemerikić nije sudjelovala u postupku te da ista nije ni na koji način povezana s Istarskim domovima zdravlja.

U prilogu očitovanja dostavljena je dokumentacija iz koje je utvrđeno da je dana 12. studenog 2023.g. raspisan natječaj za prijem specijalizanata za doktore medicine, doktore dentalne medicine-ortodoncije i magistre medicinske biokemije. Natječaj je potpisao ravnatelj Ustanove Manuel Runić.

Nadalje, utvrđeno je da je na natječaj iz ortodoncije pristiglo ukupno 8 prijava za dva mjesta, a da se na poziv na razgovor odazvalo šestero kandidata te je s njima 15. prosinca 2023.g. Povjerenstvo sastavljeno od pet članova (……………………………………………………………………) koje je imenovala Predsjednica upravnog vijeća ………………………………………., održalo intervju.

Povjerenstvo je sastavilo bodovnu listu koja se sastojala od duljine trajanja studija, produljenja studija, prosjeka ocjena studija, nagrada za vrijeme studija, poslijediplomskih studija, stručne i znanstvene aktivnosti, rada u primarnoj zdravstvenoj zaštiti te rada u bolničkoj zdravstvenoj zaštiti. Prema navedenim ocjenama prije razgovora najveći broj bodova imala je …………… ( 17,9) i ……………….. ( 14,79) dok su ………………….. i …………………. bile na četvrtom odnosno sedmom mjestu prije provedenog razgovora.

Razgovoru nisu pristupile dvije kandidatkinje ( ……………………….. dok je kandidatkinja ………………. pristupila razgovoru ali je povukla svoju prijavu.

Svatko od članova Povjerenstva posebno je ocjenjivao kandidate temeljem općeg znanja, znanja i vještina specifičnih za specijalizaciju, motiviranosti, kvalitete socijalnog kontakta i općeg dojma dodjeljujući im do 3 boda za svaku kategoriju. Konačan broj bodova dijeli se sa 10 i pridodaje ranijim bodovima. ………………… i ……………… ostvarile su od strane svih članova Povjerenstva u svim kategorijama po 3 boda dok je ………….. ostvarila 1 ili 0,5 bodova. Stoga, nakon razgovora najveći ukupan broj bodova ostvaruju ………………… i ………………..

Iz dostavljene dokumentacije vidljiv je i nastavak spora/ prigovora između kandidatkinje ………….. i Istarskih domova zdravlja, a koji postupak se ne odnosi na nadležnost Povjerenstva.

Uvidom u imovinsku karticu obveznice i usporedbom OIB-a kćeri obveznice ……………… navedenog u imovinskoj kartici s OIB-om ………………. kandidatkinje za specijalizaciju iz ortodoncije Povjerenstvo je utvrdilo da se radi o istoj osobi odnosno da je kandidatkinja ……………….. kćer obveznice Tatjane Čemerikić.

Povjerenstvo ističe kako je uvidom u dostavljenu dokumentaciju utvrđeno da u postupku izbora specijalizanata iz ortodoncije u ustanovi Istarski domovi zdravlja ni na koji način nije sudjelovala obveznica Tatjana Čemerikić.

Povjerenstvo pritom ističe kako pitanje urednog provođenja natječaja u kojem ne sudjeluju obveznici ZSSI-a nije u nadležnosti Povjerenstva te stoga ne može ocjenjivati je li na dodjeljivanje bodova kod povjerenstva koje je provodilo natječaj utjecala činjenica srodstva jedne od kandidatkinja s obveznicom Tatjanom Čemerikić, odnosno jesu li s istom činjenicom uopće bili upoznati.

U odnosu na drugu kandidatkinju odnosno činjenicu da je ista predsjednica IDS-ovog kluba mladih, Povjerenstvo ističe kako iz imovinske kartice obveznice Tatjane Čemerikić proizlazi da ista nije članica niti jedne političke stranke te stoga Povjerenstvo nije utvrdilo da bi između nje i druge kandidatkinje mogla postojati bilo kakva okolnost koja bi upućivala na njihov odnos povezanosti, pri čemu nije utvrđeno da bi obveznica Tatjane Čemerikić poduzela bilo koju radnju u postupku zapošljavanja.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Tatajana Čemerikić, osobnom dostavom
2. Objava na internetskoj stranici Povjerenstva
3. Pismohrana